**Kapitolias** (m.kreik. Καπιτωλιάς, *Kapitōlias*, lat. *Capitolias*) oli antiikin aikainen kaupunki Palestiinassa nykyisen Jordanian alueella. Se oli yksi Dekapoliin kaupungeista. Kaupunki sijaitsi nykyisen Beit Rasin paikalla noin viisi kilometriä pohjoiseen nykyisestä Irbidistä.

Kapitoliasta on usein pidetty samana kaupunkina kuin myös Dekapoliin kaupunkeihin luettu Dion, joka sijoitetaan nykyisin kuitenkin eri paikkaan Tell al-Ashariin. Kapitoliasta on esitetty myös samaksi kaupungiksi kuin Rafana.

Maantiede
---------

Kapitolias sijaitsi Peraiassa tai Koile-Syyriassa Gadaran ja Adra(h)an (nyk. Daraa) välillä. *Itinerarium Antonini Augustissa* se on sijoitettu Gadaran ja Damaskoksen väliselle tielle noin 16 roomalaista mailia Gadarasta, saman verran Adraasta ja 38 mailia Neuesta. Kaupunki esiintyy myös *Tabula Peutingerianassa*. Kapitoliaan alue rajautui pohjoisessa Abilan alueeseen, luoteessa Gadaran alueeseen ja etelässä Pellan alueeseen.

Historia
--------

Kapitoliaan kaupunki, tai roomalaisittain Capitolias, perustettiin roomalaisella kaudella, ja näin se oli myöhempi tulokas Dekapoliin kaupunkien joukossa. Kaupungin tarkkaa perustamisvuotta tai perustajaa ei tunneta. Perustaminen ajoitetaan kuitenkin noin vuoteen 97/98 jaa. eli joko Nervan tai Trajanuksen aikaan. Kaupungin paikalla oletetaan kuitenkin olleen asutus jo aiemmin, jolloin kysymys olisi uudelleenperustamisesta. Alue kuului aiemmin Abilan kaupungin alaisuuteen. Uusi kaupunki nimettiin Juppiter Capitolinuksen mukaan. Toisaalta nimeä on arveltu myös roomalaiseksi muunnelmaksi paikan vanhemmasta seemiläisestä nimestä. Kaupunki esiintyy juutalaisissa lähteissä nimellä *Beit Reisha*.

Kapitoliaan teatterin rauniot.
Monet Kapitoliaan asukkaat palvelivat alun perin Rooman armeijassa. Toisaalta kaupungissa oli paljon hellenisoitunutta eli kreikkalaistunutta seemiläistä väestöä. Kaupunki löi omaa rahaa perustamisestaan keisari Macrinuksen aikaan saakka. Kapitoliaan suurinta kukoistuskautta oli 100-luvun jälkimmäinen puoli.

Myöhäisellä roomalaisella ja varhaisella bysanttilaisella kaudella Kapitolias oli osa Palaestina secundaa. Tuolloin kaupungissa oli piispanistuin, ja sen piispat mainitaan kirkolliskokouksissa 300–500-luvuilla. Varhaisella arabikaudella ja mahdollisesti jo aiemmin Beit Ras tunnettiin viinistään. Kaupungin merkitys väheni 800-luvulta lähtien, vaikkakaan sitä ei hylätty täysin.

Arkeologiset tutkimukset alueella alkoivat 1960-luvulla ja laajemmin 1980-luvulla.

Rakennukset ja löydökset
------------------------

Kapitolias oli ympäröity muureilla, joiden sisäpuolelle jäi noin 125 hehtaarin kokoinen alue. Muurien reitti voidaan jäljittää lähes kauttaaltaan. Muihin löydöksiin lukeutuvat muun muassa pylväin reunustetun kadun, roomalaisen teatterin sekä roomalainen sotilashautausmaan jäänteet. Kaupungin tärkein temppeli oli omistettu sen nimikkojumalalle Juppiter Capitolinukselle. Kristillisellä ajalla kaupungissa oli useita kirkkoja, joista yksi on löydetty.

Lähteet
-------

1. 1 2  Kapitolias *Pleiades*. Viitattu 6.5.2019.
2. 1 2 3 4 5 6  Stillwell, Richard & MacDonald, William L. & McAllister, Marian Holland (toim.): "CAPITOLIAS (Beit Ras) Jordan", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2 3 4  Smith, William: "Capitolias", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Kapitolias (Syria) 4 Beit Ras - Καπιτόλιας *ToposText*. Viitattu 6.5.2019.
5. ↑  The Decapolis *Atlas Tours*. Viitattu 6.5.2019.
6. 1 2 3  Kropp, Andreas & Mohammad, Qasim: Dion of the Decapolis. Tell al-Ash'arī in southern Syria in the light of ancient documents and recent discoveries.  *Levant. The Journal of the Council for British Research in the Levant*, 2006, 38. vsk, s. 125–144. Artikkelin verkkoversio.
7. ↑  Where was the Raphana of the Decapolis located? *Qanat Fir'aun*. Viitattu 6.5.2019.
8. 1 2 3 4 5 6 7 8  Lenzen, C. J. & Knauf, E. A.: Beit Ras/Capitolias. A preliminary evaluation of the archaeological and textual evidence.  *Syria. Archéologie, Art et histoire*, 1987, 64. vsk, nro 1–2, s. 21–46. Artikkelin verkkoversio.
9. ↑  Abila City (Modern Qweilbeh) Unesco World Heritage Centre. Viitattu 6.5.2019.

Aiheesta muualla
----------------

* Kuvia tai muita tiedostoja aiheesta **Kapitolias** Wikimedia Commonsissa